परमेश्वरी के घरवाला, चितेमपल्ली कमल चन्द्र 20 बछर के उमर किसान रहिस, जब वो ह नवंबर 2010 मं अपन जिनगी ला खतम कर लीस. वो ह एको ठन चिठ्ठी नई छोड़ीस. हो सकत हे ये ह येकर सेती आय के वो ह बने करके लिखे नई जानत रहिस, वो ह थोकन हंसके कहिथे.
ये परिवार मडिगा समाज ले आथे, जेन ह तेलंगाना मं अनुसूचित जाति के रूप मं सूचीबद्ध हवय, अऊ परमेश्वरी चिल्तमपल्ली गांव मं एक खोली के घर मं रहिथे. ओकर घर के छानी उजरत जावत हवय अऊ बहिर खुल्ला छानी हवय. तेलंगाना के विकाराबाद जिला मं ये घर ओकर गुजरे घरवाला कमल चन्द्र के परिवार के हक मं हवय, वो ह बिहाव के बाद इहाँ आके रहत रहिस.
पेंशन ला छोड़ के वो ह उही गाँव मं अपन ससुराल वाले मन के जोंधरा खेत मं बूता करके महिना मं 2,500 रूपिया कमाथे. परमेश्वरी दीगर मन के खेत मं घलो बनिहारी करथे जेकर ले वो ला रोजी मं 150-200 रूपिया मिल जाथे. फेर ये बूता ह कभू-कभार मिलथे.
ओकर कमई घर के खरचा मं सिरा जाथे. "अइसने कऊनो महिना नई रहय जब भरपूर पइसा हाथ मं आवय," वो ह अपन पल्लू ला मोड़त कहिथे.
वो ह कहिथे, "मंय बस अतके करे सकथों के जब मंय अपन बकाया ला चुकता कर दिहुं त वो मन मोला बता दिहीं." बीते महिना जब वो ह एक झिन महाजन ले ये पूछे रहिस के वोला अऊ कतक चुकता करे ला हवय, वो ह सफ्फा सफ्फा नई बताइस अऊ वो ह अंधेर मं परे हवय.
वोला हरेक महाजन ला महिना मं 2,000 रूपिया पटाय ला रहिथे. ये बोझा ले डगमगावत वो ला कमती करे वो ह पाँचों ला हरेक ला महिना मं अलग-अलग बखत पइसा देथे. "मोर करा एके महिना मं सब्बो पांचों झिन ला देय बर पइसा नई रहय," वो ह कहिथे, अऊ येकरे सेती कुछेक महाजन मन ले कुछेक ला हरेक महिना 500 रूपिया देय के जुगाड़ करथे.
परमेश्वरी के दिन ह बिहनिया 5 बजे ले शुरू हो जाथे. वो ह कहिथे, "गर घर मं चऊर रहिथे त भात बनाथों नई त पेज (गंजी) बना लेथों." जऊन दिन बूता मं जाय ला परथे, वो ह अपन मंझनिया के खाय ला धर लेथे अऊ बिहनिया 8 बजे घर ले निकर जाथे.
दीगर दिन मं, वो ह घर के बूता करथे अऊ फुरसत मं अपन नान कन टीवी मं जुन्ना तेलुगु फिलिम अऊ सीरियल देखत रहिथे. "मोला फिलिम देखे पसंद हवय. फेर कभू कभू मंय येला (केबल कनेक्शन ला) कटवाय ला सोचथों. फेर वो ह कहिथे जब मन ह दुख-पीरा ले भटके ला लागथे त 250 रूपिया के ये केबल कनेक्शन ह मोला वो दुख ला बिसोरे मं मदद करथे.
गर आत्महत्या करे के बारे मं सोचत हवव धन कऊनो अइसने मुसीबत मं परे लोगन मन ला जानत हवव त किरिपा करके राष्ट्रीय हेल्पलाइन , किरण , 1800-599-0019 ( 24/7 टोल फ्री ) , धन ये मेर के कऊनो घलो हेल्पलाइन मं फोन करव. मानसिक सेहत के पेशा ले जुरे लोगन मन अऊ वो मन तीर पहुंचे सेती जानकरी बर, किरिपा करके एसपीआईएफ के मानसिक स्वास्थ्य निर्देशिका मं जावव.
ये कहिनी ला रंग दे के अनुदान मिले हवय.
